Difference Between First Arrangement Of Quran Versus Final Arrangement
نزولی صورت میں مضامین کا بکھراؤ ہو جاتا جب کہ خدا کا مقصود اسے مربوط کلام کی صورت میں پیش کرنا تھا۔ خدا کے پیش نظر تاریخی واقعات کی اپنی کوئی اہمیت نہیں۔ انھیں استدلال کے لیے پیش کیا جاتا ہے۔ اصل اہمیت مضمون کی ہے۔ چنانچہ وہ آیات جن کا ایک دوسرے سے معنوی تعلق ہے وہ پورے قرآن میں بکھر جاتیں تو وہ فوائد حاصل نہ ہوتے جو اب ہوتے ہیں۔ مثلا سورہ انفال کی آیت 65 اور 66 ایک دوسرے کے ساتھ مربوط ہیں مگر وہ ایک وقفے سے نازل ہوئیں۔ اسی طرح روزے میں فدیے کی رخصت اور پھر اس رخصت کے خاتمے کی آیات مربوط ہیں وہ بکھر جاتیں۔ سورتوں کا ایک مرکزی مضمون ہوتا ہے۔ وہ ہمیں نہ ملتا۔ سورتوں کے ابواب ایک لڑی میں پروئے ہیں وہ نہ ملتا۔ ایک جگہ شرعی احکام کا بیان ہے اور درمیان کسی اور واقعہ کا ذکر آ جاتا اور پھر بقیہ شرعی حکم نازل ہوتا تو عجیب غیر منظم ترتیب سامنے آتی۔ قرآن اگر ایک مربوط کلام بنانا مقصود نہ ہوتا تو یوں کیا جا سکتا تھا۔ مگر ایسا نہیں تھا۔